Timișoreanca Alexandra Cazacu a devenit campioană continentală
La Campionatul European de Powerlifting U23, organizat recent în Luxemburg, timișoreanca Alexandra Cazacu, fiica titratului sportiv Sorin Cazacu, multiplu campion la haltere și la powerlifting, a reușit să devină campioană continentală la categoria de greutate 57 de kilograme în proba de genuflexiuni, cu 167,5 kilograme ridicate!
Totodată, ea a obținut medalia de bronz la îndreptări cu un nou record personal, de 152,5 kilograme, la egalitate cu ocupanta poziției secunde, după o luptă strânsă, departajarea fiind făcută la ultima încercare din concurs. La total, tot bronz, cu 382,5 kilograme, iar la împins din culcat clasare pe locul al patrulea, cu 62,5 kilograme.
Așadar, un bilanț de trei medalii: una de aur și două de bronz pentru tânăra sportivă din capitala Banatului!
„Sunt trei medalii câștigate cu multă muncă, speranță, voință și cu dorința de a excela în sport! Îi mulțumesc pe această cale colegului meu Ovidiu Pănăzan pentru tot efortul depus pentru ca fiica mea să strălucească la acest campionat european! Le mulțumesc și celor de la CS Unirea Alba Iulia, fiului meu Alexandru Cazacu și sportivului meu Marius Tutunaru pentru susținerea Alexandrei în acest concurs!
De asemenea, îi mulțumesc soției mele, Codruța Cazacu, pentru această bijuterie minunată, precum și prietenilor mei care au fost lângă noi în această pregătire: Radu Uță, Cosmin Şorban (Smartfit Cetății), Dorin Roda, Josefin Pub, Adrian Balaci, Bogdan Bondar, Bogmiradi, Condriuc Lucian Jiva, soția sa, Cristian Ungureanu și tuturor celor care ne-au susținut! În luna august urmează o luptă mai grea la Campionatul Mondial din Malta!”, a declarat Sorin Cazacu.